पाएं अपने शहर की ताज़ा ख़बरें और फ्री ई-पेपरडाउनलोड करें
नगर निगम में 2 दिन पहले बंद किए गए 200 सफाई श्रमिक बुधवार से फिर काम पर लौट आएंगे। आयुक्त भगवानदास भुमरकर ने इसके आदेश दे दिए हैं। सफाई श्रमिकों की कमी के कारण हो रही परेशानी को लेकर सफाई मजदूर कांग्रेस के सदस्यों ने मंगलवार को कलेक्टर से मुलाकात की और आयुक्त को समस्या बताई। इसके बाद सभी श्रमिकों को काम पर लौटने के निर्देश दिए गए हैं। नगर निगम में नियमित सफाई कर्मचारियों के अलावा जरूरत अनुसार ठेका श्रमिको से भी काम लिया जाता है। लेकिन पिछले कुछ दिनों से ठेका और समूह पद्धति से श्रमिकों से काम लेने का विरोध हो रहा है। इन दोनों व्यवस्थाओं को बंद कर कलेक्टर रेट पर काम लेने की मांग उठ रही है।
लेकिन नगर निगम के नियमों के अनुसार ऐसा नहीं किया जा सकता। विरोध हाेने के चलते आयुक्त ने 200 श्रमिकों को हटा दिया था। लेकिन इसके बाद कोरोना संक्रमण में सैनिटाइजेशन और नालियों की सफाई बुरी तरह प्रभावित होने लगी। समस्या को लेकर शिकायत मिलने पर इन कर्मियों को वापस काम पर लौटने को कहा गया है।
श्रमिकों को नहीं होगी कोई परेशानी
सफाई मजदूर ट्रेड यूनियन प्रदेश संगठन मंत्री कालू जंगाले ने बताया ठेका श्रमिकों को बंद करने से शहर में सफाई व्यवस्था काफी बिगड़ने लगी थी। बारिश से पहले नालियों की सफाई का काम बंद हो गया था। इसको देखते हुए कलेक्टर प्रवीण सिंह और आयुक्त भगवानदास भुमरकर से समस्या का निराकरण करने को कहा था। शाम को सभी श्रमिकों को काम पर लौटने के लिए कहा है। पहले की तरह वे ठेका पद्धति पर ही काम करेंगे। उन्हें कोई परेशानी नहीं होगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn